|  |
| --- |
|  |
|  |
| MANDÁtnA ZMLUVA  Č. [•] |

**TÁTO MANDÁTNA ZMLUVA** (ďalej len „**Zmluva**“) je uzatvorená podľa ustanovení § 566 a nasl. Obchodného zákonníka medzi:

1. **Verejné prístavy, a. s.,** so sídlom Prístavná 10, 821 09 Bratislava, IČO: 36 856 541, DIČ: 2022534008, IČ DPH: SK2022534008, spoločnosť zapísaná v Obchodnom registri Okresného súdu Bratislava I, oddiel Sa, vložka č. 4395/B, spoločnosť zastúpená Ing. Zoltánom Ácsom, predsedom predstavenstva a Mgr. Romanom Kissom, členom predstavenstva, bankové spojenie: VÚB, a.s., IBAN: SK61 0200 0000 0024 1616 8551, SWIFT kód/BIC: SUBASKBX (**Mandant**);
2. **[•],** so sídlom [•], IČO: [•], DIČ: [•], IČ DPH: [•], spoločnosť zapísaná v [•], spoločnosť zastúpená [•], bankové spojenie: [•], IBAN: [•], SWIFT kód/BIC: [•] (**Mandatár**);

**NAKOĽKO:**

1. Mandant realizuje projekt Bezpečnostná ochrana prístavov - predprojektová príprava (kód ITMS 311041AII5) (**Projekt**). Projekt je financovaný v rámci Operačného programu Integrovaná infraštruktúra pre roky 2014-2020. Cieľom projektu a zároveň jeho hlavnou aktivitou je vypracovanie Technicko-ekonomickej štúdie pre zabezpečenie bezpečnostnej ochrany prístavov (**Štúdia**), prostredníctvom ktorej bude možné lepšie identifikovať environmentálne riziká vyplývajúce z prístavnej činnosti, ich hrozby a taktiež zmierňovať negatívne environmentálne dopady prostredníctvom rýchlej a cielenej reakcie. Prostredníctvom Projektu sa prispeje k napĺňaniu Operačného programu Integrovaná infraštruktúra, prioritnej osi 4 Infraštruktúra vodnej dopravy (TEN-T Core), investičnej priority 7i) Podpora multimodálneho jednotného európskeho dopravného priestoru pomocou investícií do TEN-T, špecifického cieľa 4.1 Zlepšenie kvality služieb poskytovaných na dunajskej vodnej ceste.
2. Z dôvodu komplexnosti danej oblasti je hlavná aktivita rozdelená na dva tematické celky - podaktivity, a to vypracovanie Technicko-ekonomickej štúdie pre havarijné opatrenia a vypracovanie Technicko-ekonomickej štúdie pre Monitorovací systém prístavov. Každá podaktivita pozostáva z vypracovania Technickej štúdie, EIA a CBA. Predmetom podaktivity Technicko-ekonomická štúdia pre havarijné opatrenia je spracovanie technicko-ekonomickej štúdie, ktorej cieľom je definovať havarijné opatrenia z environmentálneho, technického a ekonomického hľadiska. Havarijné opatrenia majú za cieľ eliminovať negatívne dopady najčastejšie sa objavujúcich havarijných scenárov vzhľadom na tovarovú skladbu a objemy prekládky v prístavoch základnej siete TEN-T v Slovenskej republike, t. j. vo verejnom prístave Bratislava a vo verejnom prístave Komárno. Predmetom podaktivity Technicko-ekonomická štúdia pre Monitorovací systém prístavov je spracovanie technicko-ekonomickej štúdie, ktorej cieľom je navrhnutie optimálneho Monitorovacieho systému prístavov základnej siete TEN-T s využitím už existujúcich informačných systémov (napr. Riečny informačný systém - RIS a iné.). Technicko-ekonomická štúdia sa spracuje pre celé územie prístavov základnej siete TEN-T, t. j. vo verejnom prístave Bratislava a vo verejnom prístave Komárno.
3. Štúdia pozostáva zo 6 častí, a to Technická štúdia pre Havarijné opatrenia, CBA pre Havarijné opatrenia, Zámer EIA pre Havarijné opatrenia, Technická štúdia pre Monitorovací systém prístavov, CBA pre Monitorovací systém prístavov a Zámer EIA pre Monitorovací systém prístavov, ktorých vypracovanie Mandant obstaral prostredníctvom spoločností RISK CONSULT s.r.o. a PROENERGY, s. r. o. už pred uzatvorením tejto Zmluvy.
4. Dňa 6.5.2020 Mandant ako navrhovateľ predložil Ministerstvu životného prostredia Slovenskej republiky, Sekcii environmentálneho hodnotenia a odpadového hospodárstva, odboru posudzovania vplyvov na životné prostredie podľa § 22 Zákona o posudzovaní vplyvov „Zámer EIA pre Monitorovací systém prístavov“. Ministerstvo životného prostredia Slovenskej republiky ako príslušný orgán štátnej správy podľa § 1 a § 2 zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov, § 3 písm. k) a § 54 ods. 2. písm. k) Zákona o posudzovaní vplyvov, podľa § 18 ods. 3 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci posudzovania predpokladaných vplyvov na životné prostredie. Podľa § 30 Zákona o posudzovaní vplyvov určilo Ministerstvo životného prostredia Slovenskej republiky dňa 11.9.2020 rozsah hodnotenia (7603/2020-1.7úbk-RH).
5. Za účelom úspešného ukončenia Projektu, Mandant vyhlásil verejné obstarávanie na poskytnutie služby spočívajúcej v zabezpečení postupu posudzovania vplyvov Projektu na životné prostredie, Mandatár sa zúčastnil verejného obstarávania a jeho ponuka bola vyhodnotená ako víťazná.

**DOHODLO SA** nasledovne:

1. Výklad pojmov
   1. Definície

V tejto Zmluve:

**Autorský zákon** znamená zákon č. 185/2015 Z. z. Autorský zákon v platnom znení.

**Dielo** znamená výsledok tvorivej duševnej činnosti osôb (bez ohľadu na to, či sú zamestnanci Mandatára alebo nie), ktoré sa podieľali na vykonávaní činnosti podľa tejto Zmluvy, najmä avšak nie výlučne, všetky dokumenty podľa článku 4.

**Projektový manažér** znamená osobu uvedenú v Prílohe 2 tejto Zmluvy.

**Zákon o posudzovaní vplyvov** znamená zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v platnom znení.

**Zákon o verejnom obstarávaní** znamená zákon č. 343/2015 Z. z. o verejnom obstarávaní a o zmene a doplnení niektorých zákonov v platnom znení.

**Zástupca Mandanta** znamená osobu uvedenú v Prílohe 2 tejto Zmluvy.

**Zmluvná strana** znamená Mandatár a Mandant.

* 1. Výkladové pravidlá

V tejto Zmluve ak z kontextu nevyplýva iný zámer:

* + 1. navrhovaná činnosť znamená novú navrhovanú činnosť alebo podľa okolnosti zmenu navrhovanej činnosti;
    2. názvy článkov sú uvedené len kvôli prehľadnosti a nemajú vplyv na interpretáciu tejto Zmluvy;
    3. každý odkaz na osobu (vrátane Zmluvnej strany) zahŕňa aj jej právnych nástupcov ako aj postupníkov a nadobúdateľov práv alebo záväzkov, ktorí sa stali postupníkmi alebo nadobúdateľmi práv alebo záväzkov v súlade so zmluvou, do práv a/alebo povinností z ktorej vstúpili;
    4. slová v jednotnom čísle zahŕňajú aj množné číslo a naopak;
    5. odkazy na články, odseky a prílohy sú odkazmi na články, odseky a prílohy tejto Zmluvy.

1. predmet zmluvy

Predmetom tejto Zmluvy je záväzok Mandatára zariadiť pre Mandanta celý postup posudzovania vplyvov Projektu ako navrhovanej činnosti na životné prostredie podľa tretej časti Zákona o posudzovaní vplyvov uskutočnením právnych úkonov v mene Mandanta voči orgánom, verejnosti a iným subjektom, ktoré hrajú akúkoľvek rolu v procese posudzovania vplyvov na životné prostredie a tiež uskutočnením všetkej ďalšej činnosti nevyhnutnej, účelnej alebo potrebnej na úspešné zavŕšenie postupu posudzovania vplyvov na životné prostredie, najmä vypracovaním alebo obstaraním potrebných dokumentov; záväzok Mandanta zaplatiť Mandatárovi odplatu, ako aj plnenie ďalších povinností vyplývajúcich z tejto Zmluvy.

1. Zastupovanie
   1. Mandatár sa zaväzuje zastupovať Mandanta ako navrhovateľa, ktorý má záujem realizovať navrhovanú činnosť vyžadujúcu si povolenie, pred Ministerstvom životného prostredia Slovenskej republiky ako príslušným orgánom a ostatnými orgánmi, uskutočnením právnych úkonov v jeho mene až do ukončenia postupu vydaním záverečného stanoviska, vrátane konania o opravnom prostriedku. Za týmto účelom udelí Mandant Mandatárovi osobitné plnomocenstvo.
   2. Mandatár bude zabezpečovať činnosť spojenú so zabezpečením posudzovania vplyvov na životné prostredie prednostne pred svojimi ostatnými aktivitami a v každom prípade bez akýchkoľvek prieťahov s tým, aby postup posudzovania vplyvov na životné prostredie bol ukončený do 15 mesiacov od nadobudnutia účinnosti tejto Zmluvy. V prípade ak Mandatár poruší svoju povinnosť zabezpečovať činnosť spojenú so zabezpečením posudzovania vplyvov na životné prostredie prednostne pred svojimi ostatnými aktivitami  a v každom prípade bez akýchkoľvek prieťahov alebo povinnosť zabezpečiť, aby postup posudzovania vplyvov na životné prostredie bol ukončený do 15 mesiacov od nadobudnutia účinnosti tejto Zmluvy, je Mandant oprávnený odstúpiť od tejto Zmluvy s okamžitou účinnosťou. Zároveň mu vzniká nárok voči Mandatárovi na zaplatenie zmluvnej pokuty vo výške 20% z odmeny Mandatára uvedenej v odseku 7.1. Popri zmluvnej pokute má Mandant nárok na náhradu škody v celom rozsahu.
2. Správa o hodnotení a ďalšie Dokumenty
   1. Za účelom dosiahnutia úspechu v postupe posudzovania vplyvov na životné prostredie, vypracuje Mandatár správu o hodnotení vplyvov navrhovanej činnosti na životné prostredie podľa § 31 (s prihliadnutím na prílohu č. 11) Zákona o posudzovaní vplyvov v rozsahu hodnotenia navrhovanej činnosti určenom Ministerstvom životného prostredia Slovenskej republiky zo dňa 11.9.2020. Správa o hodnotení vplyvov navrhovanej činnosti na životné prostredie musí vychádzať a byť v súlade s časťami Štúdie, ktoré boli vypracované pred uzatvorením tejto Zmluvy.
   2. Správa o hodnotení vplyvov navrhovanej činnosti na životné prostredie musí byť vypracovaná v slovenskom jazyku, a musí obsahovať aj manažérske zhrnutie, ktoré bude vypracované v anglickom jazyku. Ak to bude potrebné, Mandatár na vlastné náklady zabezpečí preklad správy o hodnotení vplyvov navrhovanej činnosti na životné prostredie, prípadne ďalších potrebných dokumentov do anglického, nemeckého a maďarského jazyka.
   3. Mandatár vypracuje aj ďalšie dokumenty, ktoré sú Zákonom o posudzovaní vplyvov alebo príslušným orgánom alebo iným orgánom vyžadované pre dosiahnutie úspechu v postupe posudzovania vplyvov na životné prostredie.
   4. Všetky dokumenty vypracované alebo obstarané Mandatárom musia byť vypracované elektronicky vo formáte *document file format* (.doc) alebo *portable document format* (*.pdf*) a zároveň v písomnej podobe v štyroch vyhotoveniach.

4.5 Všetky dokumenty vypracované alebo obstarané Mandatárom musia byť v súlade s Manuálom pre informovanie a komunikáciu pre prijímateľov a tiež Dizajn manuálom pre Operačný program Integrovaná infraštruktúra 2014-2020, ktorý vydáva Ministerstvo dopravy a výstavby Slovenskej republiky ako Riadiaci orgán pre Operačný program Integrovaná infraštruktúra 2014-2020.

1. Ďalšie činnosti Mandatára

Mandatár sa zaväzuje:

* + 1. splniť v mene Mandanta povinnosť podľa § 30 ods. 7 Zákona o posudzovaní vplyvov v spolupráci s dotknutou obcou bezodkladne informovať verejnosť o určenom rozsahu hodnotenia navrhovanej činnosti a jeho harmonograme;
    2. viesť alebo zariaďovať komunikáciu s účastníkmi postupu posudzovania vplyvov na životné prostredie;
    3. prijímať pripomienky účastníkov postupu posudzovania vplyvov na životné prostredie, vyhodnocovať ich a zapracovávať ich do príslušnej dokumentácie;
    4. aktívne sa zúčastňovať na stretnutiach súvisiacich s posudzovaním vplyvov na životné prostredie a zariaďovať verejné prerokovania súvisiace s posudzovaním vplyvov na životné prostredie;
    5. zabezpečiť verejné prerokovanie navrhovanej činnosti podľa § 34 ods. 2 Zákona o posudzovaní vplyvov pre každú dotknutú obec vrátane prezentácie navrhovanej činnosti pred zúčastnenými občanmi a zodpovedania všetkých prednesených otázok a pripomienok, čo zahŕňa aj poskytnutie úplnej súčinnosti vyžadovanej zo strany dotknutej obce pri príprave verejného prerokovania navrhovanej činnosti a pri vypracovaní zápisnice z verejného prerokovania;
    6. pravidelne a priebežne komunikovať s Mandantom;
    7. viesť a vykonávať konzultácie s Mandantom a Riadiacim orgánom pre Operačný program Integrovaná infraštruktúra 2014-2020;
    8. splniť v mene Mandanta povinnosť podľa § 35 ods. 6 Zákona o posudzovaní vplyvov poskytnúť príslušnému orgánu na požiadanie doplňujúce informácie k správe o hodnotení činnosti, ktoré sú nevyhnutné na vypracovanie záverečného stanoviska, a to aj zabezpečením prekladu týchto informácií na náklady Mandatára do anglického, nemeckého a maďarského jazyka;
    9. na vlastné náklady zabezpečiť vypracovanie odborného posudku k navrhovanej činnosti podľa § 36 Zákona o posudzovaní vplyvov prostredníctvom odborne spôsobilej osoby, vrátane poskytnutia doplňujúcich údajov nevyhnutných na vypracovanie odborného posudku spracovateľovi odborného posudku na jeho žiadosť;
    10. zabezpečiť vyjadrenie a vypracovať všetky doplňujúce informácie požadované Ministerstvom životného prostredia Slovenskej republiky v konaní o opravnom prostriedku proti záverečnému stanovisku.

1. Práva a Povinnosti Mandatára
   1. Mandatár je povinný:
      1. postupovať pri zariaďovaní záležitosti s odbornou starostlivosťou;
      2. činnosť uskutočňovať podľa pokynov Mandanta (najmä je povinný do správy o hodnotení vplyvov navrhovanej činnosti na životné prostredie podľa článku 4 zapracovať pripomienky Mandatára alebo ním určených oponentov) a v súlade s jeho záujmami, ktoré Mandatár pozná alebo musí poznať, pričom je povinný oznámiť Mandantovi všetky okolnosti, ktoré zistil a ktoré môžu mať vplyv na zmenu pokynov Mandanta;
      3. v procese zariaďovania záležitosti dodržiavať Zákon o posudzovaní vplyvov;
      4. činnosť vykonávať osobne (s výnimkou vypracovania odborného posudku podľa článku 5 odseku (i)), pokiaľ poverenie vykonaním niektorých čiastkových činností subdodávateľom neodsúhlasí Mandant v súlade s článkom 15;
      5. pri zariaďovaní záležitosti pre Mandanta spolupracovať so zhotoviteľmi častí Štúdie, ktoré boli vypracované pred uzatvorením tejto Zmluvy;
      6. komunikovať s Mandantom výlučne prostredníctvom Zástupcu Mandanta, ktorý bude oprávnený zastupovať Mandanta vo všetkých záležitostiach týkajúcich sa služieb podľa tejto Zmluvy;
      7. komunikovať s Mandantom prostredníctvom Mandatárovho Projektového manažéra, ktorý bude oprávnený zastupovať Mandatára vo všetkých záležitostiach týkajúcich sa poskytovania služieb;
      8. podať Mandantovi správu o výsledku svojej činnosti;
      9. bez zbytočného odkladu oznámiť Mandantovi všetky údaje a odovzdať všetky dokumenty, ktoré získal v prospech Mandanta;
      10. byť počas celej doby trvania tejto Zmluvy zapísaný v Registri partnerov verejného sektora, ak to vyžaduje všeobecne záväzný právny predpis Slovenskej republiky.
   2. Mandatár má právo na poskytnutie súčinnosti Mandanta a všetkých podkladov potrebných na výkon svojej činnosti podľa tejto Zmluvy. Mandatár je však povinný zaobchádzať s dokumentami Mandanta tak, aby nedošlo k ich strate, odcudzeniu, zničeniu ani poškodeniu. Mandatár si nesmie vyhotovovať kópie dokumentov poskytnutých Mandantom, ani s nimi nakladať inak ako za účelom tejto Zmluvy. Všetky dokumenty poskytnuté Mandantom je Mandatár po ukončení tejto Zmluvy povinný Mandantovi vrátiť.
2. Odmena MANDATÁRA
   1. Za zariadenie postupu posudzovania vplyvov Projektu na životné prostredie a vykonanie ostatnej činnosti podľa tejto Zmluvy, je Mandant povinný zaplatiť Mandatárovi odmenu vo výške **[•] eur bez DPH** (slovom [•] eur) na bežný účet Mandatára uvedený v záhlaví tejto Zmluvy. V prípade ak je Mandatár platiteľom DPH v zmysle všeobecne záväzných právnych predpisov, bude k odmene pripočítaná DPH v zmysle všeobecne záväzných právnych predpisov.
   2. Nárok na odmenu vzniká ukončením postupu posudzovania vplyvov nadobudnutím právoplatnosti záverečného stanoviska a podaním správy o výsledku podľa článku 8.
   3. Odmena bude uhradená jednorazovo na základe faktúry vystavenej Mandatárom. Faktúra je splatná do 30 dní odo dňa jej doručenia Mandantovi. Mandant požaduje doručenie faktúry v listinnej podobe prostredníctvom pošty alebo elektronicky prostredníctvom elektronickej pošty na adresu faktury@vpas.sk. V prípade, ak faktúra nebude obsahovať všetky náležitosti daňového dokladu v zmysle všeobecne záväzných právnych predpisov Slovenskej republiky a náležitosti uvedené v tejto Zmluve, je Mandant oprávnený takúto faktúru, a to aj opakovane, vrátiť Mandatárovi na jej opravu resp. prepracovanie. Doručením opravenej resp. novej faktúry Mandantovi plynie nová lehota splatnosti faktúry.
   4. Odmena podľa tohto článku je konečná. V odmene sú zahrnuté všetky vynaložené výdavky Mandatára, ktoré mu vzniknú v súvislosti s plnením jeho povinností podľa tejto Zmluvy (vrátane subdodávok), najmä avšak nie výlučne náklady na vypracovanie a obstaranie akýchkoľvek dokumentov a ich prekladov do cudzieho jazyka.
3. Správa o výsledku

Mandatár je povinný do piatich dní od ukončenia postupu posudzovania vplyvov na životné prostredie podať Mandantovi písomnú správu o výsledku zariadenia záležitosti, v ktorej uvedie všetky podstatné informácie o vykonanej činnosti a jej výsledku.

1. Zodpovednosť za škodu a okolnosti vylučujúce zodpovednosť
   1. Mandatár zodpovedá Mandantovi za škody spôsobené pri výkone svojej činnosti porušením alebo nesplnením povinností vyplývajúcich mu z právnych predpisov vrátane Zákona o posudzovaní vplyvov, ako aj z tejto Zmluvy. Povinnosť Mandatára sa bude považovať za nesplnenú alebo porušenú aj vtedy, ak by k tomu došlo z nedbanlivosti Mandatára, jeho zamestnancov alebo iných osôb, ktoré na splnenie svojho záväzku použil.

9.2 Mandatár preberá na seba riziko okolností vylučujúcich zodpovednosť. Mandatár zodpovedá Mandantovi aj za škody, ktoré vznikli v súvislosti alebo napriek výskytu týchto okolností.

1. Autorské práva a licencia
   1. Mandatár vyhlasuje, že je alebo sa na vlastné náklady stane nositeľom alebo vykonávateľom majetkových práv autora (z akéhokoľvek dôvodu stanoveného platným Autorským zákonom vrátane nadobudnutia výhradnej licencie na použitie Diela s právom udeliť sublicenciu) k výsledkom svojej činnosti odovzdávaným Mandantovi ako k výsledkom tvorivej duševnej činnosti osôb (bez ohľadu na to, či sú to zamestnanci Mandatára alebo nie), ktoré sa podieľali na vykonávaní činnosti podľa tejto Zmluvy. Mandatár zodpovedá za porušenie práva inej osoby z priemyselného alebo iného duševného vlastníctva v dôsledku použitia predmetu Diela.
   2. Mandant je oprávnený každý výsledok činnosti Mandatára podľa tejto Zmluvy použiť na účel vyplývajúci z tejto Zmluvy bez ohľadu na to, či je v nich výslovne uvedený alebo nie.
   3. Mandatár udeľuje Mandantovi súhlas na použitie výsledkov svojej činnosti (licenciu, resp. sublicenciu (ďalej len **licencia**)) akýmkoľvek, ku dňu uzatvorenia tejto Zmluvy známym spôsobom použitia Diela, a to najmä:
      1. spracovaním vrátane jeho upravovania,
      2. spojením s iným dielom vrátane vytvorenia nového diela,
      3. zaradením do databázy,
      4. vyhotovením rozmnoženiny,
      5. verejným rozširovaním originálu alebo rozmnoženiny,
      6. uvedením na verejnosti vrátane verejného vystavenia originálu alebo rozmnoženiny, verejného vykonania a verejného prenosu,
      7. registrovaním v osobitnom registri vrátane udelenia súhlasu na registráciu diela tretej osobe.
   4. Bez toho, aby tým bola narušená všeobecnosť možnosti použitia podľa odseku 10.3, je Mandant oprávnený a Mandatár súhlasí, aby Mandant zverejnil výsledok činnosti Mandatára na svojom webovom sídle a na ústrednom portáli verejnej správy slovensko.sk.
   5. Ak o to Mandatár požiada, zaväzuje sa Mandant na všetkých rozmnoženinách uvádzať označenie autora.
   6. Licencia sa udeľuje v územne a vecne neobmedzenom rozsahu, na dobu neurčitú (bez časového obmedzenia). Odmena za licenciu je zahrnutá v odmene podľa článku 7. Licencia podľa tejto Zmluvy sa udeľuje ako výhradná. Mandant nie je povinný výhradnú licenciu využiť. Mandatár súhlasí s poskytnutím licencie v rozsahu udelenej licencie tretím osobám.
   7. Zmluvné strany budú viazané ustanoveniami tohto článku 10 aj po ukončení tejto Zmluvy.
2. Záväzné vyhlásenia Mandatára
   1. Mandatár potvrdzuje, že každé vyhlásenie uvedené v tomto článku 11 je pravdivé a správne v deň podpisu tejto Zmluvy a vyhlasuje Mandantovi, že:
      1. je právnickou osobou riadne založenou a existujúcou podľa platných právnych predpisov;
      2. je oprávnený na výkon podnikateľskej činnosti podľa právnych predpisov a poskytnutie služby, ktorá je predmetom tejto Zmluvy;
      3. disponuje zamestnancami alebo inými pracovníkmi, ktorí sú oprávnení na vypracovanie správy o hodnotení vplyvov navrhovanej činnosti na životné prostredie podľa § 31 Zákona o posudzovaní vplyvov v súlade s § 31 ods. 4 Zákona o posudzovaní vplyvov;
      4. táto Zmluva je platná a pre neho záväzná a jeho povinnosti z nej sú voči nemu vykonateľné;
      5. uzavretie tejto Zmluvy Mandatárom a jeho plnenie povinností podľa nej nie sú v rozpore so žiadnym právnym predpisom ani so žiadnym iným dokumentom, ktorým je Mandatár viazaný;
      6. neopomenul predložiť Mandantovi žiadnu podstatnú informáciu o svojom stave alebo činnosti.
3. Povinnosť mlčanlivosti
   1. Pre účely tohto článku sa **Dôvernými informáciami** rozumejú všetky informácie, ktoré sú predmetom obchodného tajomstva podľa Obchodného zákonníka alebo sú z iného dôvodu dôverného charakteru a boli poskytnuté Mandantom Mandatárovi, pričom zahŕňajú aj obsah tejto Zmluvy.
   2. Mandatár sa zaväzuje udržiavať Dôverné informácie v tajnosti a neodhaliť ich žiadnej tretej osobe s výnimkami uvedenými v tomto článku.
   3. Odsek 12.2 vyššie sa nevzťahuje na poskytnutie Dôverných informácií v rozsahu, v akom:
      1. to vyžaduje akýkoľvek právny predpis;
      2. to vyžaduje akýkoľvek kompetentný orgán oprávnený na základe akéhokoľvek právneho predpisu;
      3. bola taká informácia už zverejnená inak ako v dôsledku porušenia tohto článku 12;
      4. to Mandatár považuje za opodstatnené v rámci súdneho alebo iného konania vedeného voči Mandantovi; alebo
      5. to stanovujú ustanovenia tohto článku 12.
   4. Mandant súhlasí, že Mandatár môže sprístupniť Dôverné informácie svojej ovládajúcej osobe, jej ovládajúcej osobe a jej ovládaným osobám, svojim ovládaným osobám, svojim zamestnancom a zamestnancom vyššie uvedených osôb, svojim poradcom a poradcom vyššie uvedených osôb za akýmkoľvek účelom za predpokladu, že Mandatár vynaloží všetko primerané úsilie na zabezpečenie toho, aby príjemca takej informácie konal v súlade so záväzkom Mandatára udržiavať Dôverné informácie v tajnosti a nesprístupniť ich žiadnej tretej osobe (s výnimkami podľa tohto článku 12), akoby bol Zmluvnou stranou;
   5. Zmluvné strany budú viazané ustanoveniami tohto článku 12 aj po ukončení tejto Zmluvy.
4. BOJ PROTI KORUPCII
   1. Zmluvné strany sa nesmú dopustiť, nesmú schváliť ani povoliť žiadne konanie, ktoré by spôsobilo, že by Zmluvné strany porušili akékoľvek platné protikorupčné všeobecne záväzné predpisy. Táto povinnosť sa vzťahuje najmä na neoprávnené plnenia zástupcom alebo zamestnancom orgánov verejnej správy alebo blízkym osobám zástupcov alebo zamestnancov orgánov verejnej správy.
   2. Každá Zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej Zmluvnej strany, a rovnako neprijme ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej Zmluvnej strany žiadny dar, ani inú výhodu, či už peňažnú alebo inú, na ktorú príjemca nemá právny nárok pri dojednaní, uzatváraní alebo pri plnení tejto Zmluvy.
   3. Zmluvné strany sa zaväzujú bezodkladne vzájomne sa informovať, pokiaľ si budú vedomé alebo budú mať konkrétne podozrenie na korupciu pri dojednaní, uzatváraní alebo pri plnení tejto Zmluvy.
5. Výkon kontroly
   1. Mandatár je povinný strpieť výkon kontroly / auditu súvisiaceho s výkonom jeho činnosti pri postupe posudzovania vplyvov na životné prostredie a plnením iných povinností podľa tejto Zmluvy kedykoľvek počas trvania tejto Zmluvy a do desiatich rokov po jej ukončení. Ak Mandant zistí, že Mandatár vykonáva činnosť v rozpore so svojimi povinnosťami, je Mandant oprávnený dožadovať sa toho, aby Mandatár odstránil nedostatky vzniknuté nesprávnym výkonom činnosti a činnosť následne vykonával riadnym spôsobom.
   2. Mandatár je povinný strpieť výkon kontroly alebo auditu oprávnenými kontrolnými zamestnancami Ministerstva dopravy a výstavby Slovenskej republiky, Ministerstva životného prostredia Slovenskej republiky, Ministerstva financií Slovenskej republiky, Najvyššieho kontrolného úradu, správy finančnej kontroly, iného kontrolného orgánu na výkon kontroly čerpania finančných prostriedkov poskytovaných z európskych štrukturálnych a investičných fondov a finančných prostriedkov poskytovaných zo štátneho rozpočtu SR v zmysle zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, a Európskej Komisie a Európskeho dvora audítorov, či už sa táto kontrola týka podmienok poskytnutia nenávratného finančného príspevku na realizáciu Projektu z prostriedkov Európskej únie alebo z iného legitímneho dôvodu.
   3. Mandatár je povinný uchovať všetky dokumenty a iné dôkazy o výkone svojej činnosti v súvislosti s plnením povinností podľa tejto Zmluvy po dobu desiatich rokov od jej ukončenia vo forme a spôsobom, ktorý umožní nerušený výkon kontroly alebo auditu.
   4. Mandatár je povinný poskytnúť súčinnosť požadovanú pre výkon kontroly alebo auditu.
   5. Zmluvné strany budú viazané ustanoveniami tohto článku 14 aj po ukončení tejto Zmluvy.
6. SUBDODÁVATELIA
   1. V prípade ak Mandatár plánuje poveriť vykonaním niektorých čiastkových činností subdodávateľa/subdodávateľov, uvedie ich zoznam v Prílohe č. 1 tejto Zmluvy v rozsahu: čiastková činnosť, ktorú má subdodávateľ vykonať, identifikačné údaje navrhovaného subdodávateľa vrátane údajov o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Poveriť vykonaním niektorej čiastkovej činnosti subdodávateľa, môže Mandatár len s predchádzajúcim súhlasom Mandanta.
   2. Mandatár je povinný bezodkladne oznámiť Mandantovi akúkoľvek zmenu údajov o subdodávateľovi, ktoré sú uvedené v Prílohe č. 1 tejto Zmluvy.
   3. Mandatár môže subdodávateľov zmeniť. Mandatár je povinný v takom prípade Mandantovi najneskôr dva (2) pracovné dni pred zmenou subdodávateľa predložiť písomný návrh  na zmenu subdodávateľa, ktorý bude obsahovať: čiastkovú činnosť, ktorú má subdodávateľ vykonať a identifikačné údaje navrhovaného subdodávateľa vrátane údajov o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia. Zmena v osobe subdodávateľa podlieha predchádzajúcemu súhlasu Mandanta.
7. Odstúpenie od zmluvy
   1. Mandant je oprávnený odstúpiť od tejto Zmluvy s okamžitou účinnosťou v prípade, ak:
      1. pri činnosti Mandatára došlo k porušeniu princípu odbornej starostlivosti;
      2. existujú pochybnosti, že Mandatár sa dopustil korupcie podľa článku 13;
      3. Mandatár porušil Zmluvu čo i len nepodstatným spôsobom;
      4. niektoré záväzné vyhlásenie Mandatára podľa článku 11 sa ukáže ako nepravdivé;
      5. ešte nedošlo k plneniu z tejto Zmluvy zo strany Mandatára a výsledky kontroly vykonanej podľa článku 14 vo vzťahu k Mandatárovi alebo výsledky kontroly vykonanej vo vzťahu k Mandantovi zo strany riadiaceho orgánu, neumožňujú financovanie výdavkov vzniknutých z verejného obstarávania.
   2. Pri odstúpení od Zmluvy podľa tohto článku 16 alebo na základe iného ustanovenia tejto Zmluvy alebo zákona, sa Zmluva zrušuje od počiatku bez toho, aby mal Mandatár nárok na odmenu, náhradu nákladov alebo akúkoľvek inú kompenzáciu za činnosť uskutočnenú alebo výdavky vynaložené pred odstúpením od Zmluvy.
8. Trvanie a ukončenie zmluvy
   1. Táto Zmluva sa uzatvára na dobu určitú, do vysporiadania vzájomných práv a povinností medzi Zmluvnými stranami.
   2. Žiadna zo Zmluvných strán nie je oprávnená túto Zmluvu vypovedať. Túto Zmluvu je možné ukončiť vzájomnou dohodou Zmluvných strán.

17.3 Ustanovenia článkov, ktoré vzhľadom na svoju povahu majú platiť aj po ukončení Zmluvy, ostanú v platnosti aj po ukončení tejto Zmluvy.

1. Komunikácia medzi Zmluvnými stranami
   1. Všetky (akékoľvek) písomnosti medzi Zmluvnými stranami týkajúce sa právnych vzťahov založených medzi Zmluvnými stranami touto Zmluvou, sa doručujú osobne, poštou alebo elektronicky.
   2. Písomnosti v listinnej podobe týkajúce sa právnych vzťahov založených medzi Zmluvnými stranami touto Zmluvou sa doručujú doporučene prostredníctvom pošty na adresu Zmluvnej strany uvedenú v záhlaví. Každá Zmluvná strana je povinná oznámiť druhej Zmluvnej strane každú zmenu svojho sídla podľa zásad uvedených v tomto článku do troch (3) dní odo dňa zmeny sídla.
   3. Ak Zmluvná strana neprevezme písomnosť na adrese sídla uvedenej v tejto Zmluve, považuje sa písomnosť po troch (3) dňoch od jej vrátenia odosielateľovi za doručenú, a to aj vtedy, ak sa adresát o tom nedozvie. Všetky právne účinky doručovaných písomností nastanú v tomto prípade dňom, ktorým sa písomnosť považuje za doručenú.
   4. V prípade doručovania prostredníctvom elektronickej pošty (e-mailom) sa písomnosť považuje za doručenú až prijatím potvrdenia Zmluvnej strany o doručení písomnosti.
   5. Zmluvné strany sa dohodli, že písomnosti obsahujúce právne úkony smerujúce k ukončeniu Zmluvy, sa považujú za doručené len v prípade listinnej písomnosti doručenej na adresu sídla druhej Zmluvnej strany uvedenej v záhlaví.
2. Spoločné a záverečné ustanovenia

Jediná zmluva

Táto Zmluva tvorí jedinú zmluvu uzavretú medzi Mandatárom a Mandantom ohľadne jej obsahu.

Zmeny

Ustanovenia tejto Zmluvy je možné meniť na základe písomnej dohody Zmluvných strán.

Oddeliteľnosť ustanovení

Ak by niektoré z ustanovení tejto Zmluvy boli súdom alebo rozhodcovským orgánom alebo iným príslušným orgánom vyhlásené za neplatné, resp. neaplikovateľné, nebude tým dotknutá ani obmedzená platnosť, účinnosť a vykonateľnosť ostatných ustanovení tejto Zmluvy, pričom sa Zmluvné strany zaväzujú, že neplatné, resp. neaplikovateľné ustanovenie tejto Zmluvy bude nahradené iným právne relevantným ustanovením, resp. mimozmluvnou dohodou sledujúcou hospodársky účel neplatného, resp. neaplikovateľného ustanovenia.

Mandátna zmluva

Právny vzťah založený touto Zmluvou sa bude riadiť ustanoveniami § 566 a nasl. Obchodného zákonníka o Mandátnej zmluve. Aplikácia ustanovení § 571, § 572, § 574 a § 575 Obchodného zákonníka sa na základe dohody Zmluvných strán vylučuje.

Vyhotovenia

Táto Zmluva je vyhotovená v štyroch vyhotoveniach, po dve vyhotovenia pre každú Zmluvnú stranu.

Jazyk zmluvy

Táto Zmluva sa uzatvára v slovenskom jazyku a môže byť preložená do anglického jazyka. Právnu záväznosť má vždy slovenská jazyková verzia.

Platnosť a účinnosť

Táto Zmluva nadobúda platnosť dňom jej podpisu obidvoma Zmluvnými stranami.

Táto Zmluva nadobúda účinnosť v prvý pracovný deň, ktorý nasleduje po dni, v ktorom bude splnená posledná z ďalej uvedených podmienok:

Mandant príjme oznámenie o tom, že obdržal kladné stanovisko k oprávnenosti verejného obstarávania zo strany Ministerstva dopravy a výstavby Slovenskej republiky.

Nadobudne účinnosť zmluva o nenávratnom finančnom príspevku uzatvorená Mandantom ako prijímateľom príspevku, ktorým sa zabezpečí spolufinancovanie Projektu zo strany riadiaceho orgánu v rámci Operačného programu Integrovaná infraštruktúra pre roky 2014-2020.

Táto Zmluva bude zverejnená podľa § 47a ods. 1 Občianskeho zákonníka v Centrálnom registri zmlúv vedenom Úradom vlády SR.

O nadobudnutí účinnosti Zmluvy v súlade s odsekom (b) je Mandant povinný Mandatára bezodkladne informovať.

Započítanie

Mandant je oprávnený započítať vo vzťahu k akejkoľvek pohľadávke Mandatára vyplývajúcej z tejto Zmluvy alebo na jej základe svoju pohľadávku, a to aj v prípade, ak pohľadávka Mandanta ešte nie je splatná alebo je premlčaná.

Postúpenie

Mandatár je oprávnený postúpiť svoje pohľadávky vyplývajúce z tejto Zmluvy na tretiu osobu len s predchádzajúcim písomným súhlasom Mandanta.

Rozhodné právo

Táto Zmluva sa riadi právnymi predpismi Slovenskej republiky.

Právomoc slovenských súdov

Akýkoľvek spor, nárok alebo rozpor vzniknutý z tejto Zmluvy alebo v súvislosti s ňou (vrátane všetkých otázok týkajúcich sa jej existencie, platnosti alebo ukončenia) bude rozhodnutý všeobecným súdom Slovenskej republiky vecne a miestne príslušným podľa platných právnych predpisov.

Vzdanie sa práv

Ak nebude ktorákoľvek Zmluvná strana v jednom alebo viacerých prípadoch trvať na presnom plnení ktorejkoľvek podmienky tejto Zmluvy alebo výkonu akéhokoľvek práva vyplývajúceho z tejto Zmluvy alebo pokiaľ tak vykoná s omeškaním, nebude to za žiadnych okolností vykladané ako vzdanie sa práv a tieto ostanú naďalej platné a účinné v plnom rozsahu.

**NA Dôkaz ČOHO,** Zmluvné strany vyhlasujú, že si túto Zmluvu prečítali a porozumeli jej, že ich vôľa v nej obsiahnutá je daná, jasná a slobodná, že u nich nedošlo k omylu, najmä nie v pohnútke, že podmienky obsiahnuté v tejto Zmluve sú pre obidve Zmluvné strany výhodné a že prejavy vôle sú dostatočne určité a zrozumiteľné, pričom v deň uvedený nižšie pripájajú svoje vlastnoručné podpisy.

V Bratislave dňa [•] V [•] dňa [•]

**Mandant** **Mandatár**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ing. Zoltán Ács**  **[•]**

predseda predstavenstva

Verejné prístavy, a. s.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mgr. Roman Kiss**

člen predstavenstva

Verejné prístavy, a. s.

Zoznam subdodávateľov

Poverené osoby

**Projektový manažér**

**[•]**

**Zástupca Mandanta**

**[•]**